આવતીકાલે રાંધણ છઠ્ઠથી રાજકોટ સહિત સૌરાષ્ટ્રમાં અનેક સ્થળોએ મેળા યોજાશે. સૌરાષ્ટ્રની ભવ્ય અને ભાતીગળ પરંપરાના ભાગરૂપે પાંચ દિવસ યોજાનારા લોકમેળામાં લાખોની માનવ મેદની ઉમટી પડશે. રાજકોટમાં રેસકોર્ષ મેદાન ખાતે યોજાનારા પાંચ દિવસના લોકમેળાનું ઉદ્ઘાટન શિક્ષણ વિભાગના કેબીનેટ મંત્રી અને રાજકોટ જિલ્લાના પ્રભારી મંત્રી ભુપેન્દ્રસિંહ ચુડાસમાના હસ્તે સવારે 10 વાગ્યે કરવામાં આવશે. રાજકોટ જિલ્લા કલેકટર તંત્ર દ્વારા રેસકોર્ષમાં મેળાનું આયોજન કરાયું છે તો શહેરના અલગ અલગ વિસ્તારોમાં પાંચ જેટલા ખાનગી મેળા પણ યોજાવાના છે. રાજકોટમાં મેળાને ‘ગોરસ’ નામ આપવામાં આવ્યું છે અને પ્લાસ્ટીક ફ્રી મેળો યોજવાની જાહેરાત કરવામાં આવી છે. કલેકટર ડો. રાહુલ ગુપ્તા અને પ્રાંત અધિકારી એ.ટી.પટેલની રાહબરી હેઠળ છેલ્લા કેટલાક દિવસોથી ચાલતી તડામાર તૈયારીઆે પુરી થઈ ગઈ છે.